Ir-Regolament tal-Kunsill (KE) Nru 2536/97
tas-16 ta’ Diċembru 1997
li jemenda r-Regolament (KEE) Nru 338/91 li jistabbilixxi l-kwalità standard Komunitarja tal-karkassi friski jew iffriżati tan-nagħaġ u r-Regolament (KEE) Nru 2137/92 dwar l-iskala Komunitarja għall-klassifikazzjoni tal-karkassi ta’ l-annimali ovini u li jiddetermina l-kwalità standard Komunitarja tal-karkassi friski jew iffriżati tan-nagħaġ
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 3013/89 tal-25 ta’ Settembru 1989 dwar l-organizzazzjoni komuni tas-suq fil-laħam tan-nagħaġ u l-laħam tal-mogħoż [1], u b’mod partikolari l-Artikolu 4(2) tiegħu,
Wara li kkunsidra l-proposta mill-Kummissjoni,
Billi r-Regolament tal-Kunsill (KEE) Nru 338/91 [2] japplika sa tmiem tas-sena ta’ marketing 1997, sa kemm isseħħ l-istabbeliment ta’ standards tal-klassifikazzjoni Komunitarja tal-karkassi; billi ma sarx progress biżżejjed biex jippermetti it-tibdil ta’ l-istandard ta’ kwalità Komunitarju kurrenti bl-istandards f’dan il-każ; billi għalhekk għandu jinżamm l-istandard ta’ kwalità kurrenti;
Billi, in vista tal-konklużjonijiet tar-rapport tal-Kummissjoni dwar l-implimentazzjoni tar-Regolament (KEE) Nru 2137/92 [3], l-għan iffissat mill-Kunsill li jagħmel użu mill-iskala Komunitarja obbligatorja għall-biċċeriji kollha approvati għall-kummerċ intra-Komunitarju, jekk possibbli matul is-sena ta’ marketing 1999 u f’kull każ qabel l-1 ta’ Jannar 2000, m’għandux għal issa jkun segwit; u l-possibilità għandha, b’dan kollu, tkun irriservata dwar l-eżaminazzjoni mill-ġdid ta’ din il-mira fuq il-bażi ta’ rapport li l-Kummissjoni għandha tissottometti qabel il-31 ta’ Lulju 2002;
Billi sabiex ikun iffaċilitat ir-rappurtar tal-prezzijiet, l-Istati Membri għandhom ikun awtorizzati li jissudividu l-kategorija C fl-Anness III tar-Regolament (KEE) Nru 2137/92 f’żewġ subkategoriji,
ADOTTAT DAN IR-REGOLAMENT:
Artikolu 1
It-tieni subparagrafu ta’ l-Artikolu 2 tar-Regolament (KEE) Nru 338/91 għandu jitħassar.
Artikolu 2
Ir-Regolament (KEE) Nru 2137/92 huwa emendat kif ġej:
1. is-subparagrafu li ġej għandu jiżdied mal-Artikolu 3(3):
"L-Istati Membri li jagħmlu użu mis-sistema tal-klassifikazzjoni li hemm provvediment dwarha fl-Anness III għandhom ikunu awtorizzati li jissuddividu l-kategorija Ċ f’żewġ subkategoriji;"
2. L-Artikolu 9 għandu jinbidel b’dan li ġej:
"L-Artikolu 9
Il-Kummissjoni għandha tissottometti rapport lill-Kunsill, sa mhux aktar tard mill-31 ta’ Lulju 2002, dwar l-operazzjoni ta’ dawn l-arranġament, flimkien ma’, fejn meħtieġ, proposti xierqa, b’mod partikolari f’dak li għandu x’jaqsam mal-iskali tal-klassifikazzjoni tal-karkassi, bl-għan li fejn possibbli, jagħmlu l-applikazzjoni obbligatorja."
Artikolu 3
Dan ir-Regolament għandu jidħol fis-seħħ fis-seba’ jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul Brussel, fis-16 ta’ Diċembru 1997.